Osnovna škola Sveti Križ Začretje, Školska 5, 49223, Sveti Križ Začretje

**ELEMENTI I MJERILA OCJENJIVANJA TE NAČINI I POSTUPCI VREDNOVANJA U NASTAVI ENGLESKOG JEZIKA**

Nastavnici: Emanuela Mijatović i Ivana Junković

**Vrednovanje** je sustavno prikupljanje podataka u procesu učenja i postignutoj razini kompetencija: znanjima, vještinama, sposobnostima, samostalnosti i odgovornosti prema radu, u skladu s unaprijed definiranim i prihvaćenim načinima, postupcima i elementima, a sastavnice su praćenje, provjeravanje i ocjenjivanje.

Za prikupljanje informacija o učenikovu učenju i njegovim postignućima primjenjuju se raznoliki pristupi vrednovanju koji se međusobno razlikuju s obzirom na svrhu primjene, interpretaciju i korištenje prikupljenih podataka. Učenici će se vrednovati sumativno i formativno.

**Formativno vrednovanje** jest vrednovanje učeničkih postignuća koje se odvija za vrijeme učenja i poučavanja radi davanja informacija o učenikovu napredovanju i unapređivanja budućeg učenja i poučavanja, poticanja učeničkih refleksija o učenju, utvrđivanja manjkavosti u učenju, prepoznavanja snaga te planiranja budućeg učenja i poučavanja. Iako ovo vrednovanje ne rezultira brojčanom ocjenom utječe na sveukupnu ocjenu iz samog predmeta.

Vrednovanje naučenoga jest **sumativno vrednovanje** kojem je svrha procjena usvojenosti odgojno-obrazovnih ishoda nakon određenog (kraćeg ili dužeg) razdoblja učenja i poučavanja. Njime se sažimaju informacije o tome što učenik zna i može učiniti u određenoj vremenskoj točki kako bi se dokumentiralo i izvijestilo o njegovim postignućima i napredovanju. U tu se svrhu vrednovanje naučenoga uglavnom koristi ocjenama ili nekom drugom sumativnom procjenom.

**Praćenje** je sustavno uočavanje i bilježenje zapažanja o postignutoj razini kompetencija i postavljenim zadacima definiranim nacionalnim i predmetnim kurikulumom, nastavnim planom i programom te strukovnim i školskim kurikulumom.

Cilj upisivanja bilježaka o razvoju interesa i sposobnosti učenika je prije svega povratna informacija učeniku i roditeljima, ali i učitelju i razredniku. Svrha bilješki je uočavanje i isticanje učenikovih jakih strana koje djeluju poticajno na učenikov rad, ali i uočavanje prostora za napredak. Bilježi se ono što je važno i što može koristiti u daljnjemu praćenju i pedagoškom tretmanu učenika. U rubriku se zapisuju i podaci o provedenim provjerama znanja koji su kod pisanih radova popraćeni brojem bodova, a kod usmenih provjera kratkim opisom sadržaja i razine usvojenosti znanja. Predlažu se sljedeće sastavnice opisnog praćenja: učenje, samostalnost u radu i radne navike, interes i pažnja te razina znanja.

**Provjeravanje** podrazumijeva procjenu postignute razine kompetencija u nastavnome predmetu ili području i drugim oblicima rada u školi tijekom školske godine.

**Ocjenjivanje** je pridavanje brojčane ili opisne vrijednosti rezultatima praćenja i provjeravanja učenikovog rada prema sastavnicama ocjenjivanja svakog nastavnog predmeta.

**Zaključna ocjena** prema Pravilniku o praćenju i vrednovanju učenika ne mora neizostavno biti aritmetička sredina ocjena upisanih u rubrike. Zaključna ocjena odražava učenikovo sveukupno zalaganje i rad tijekom cijele školske godine. Kod zaključivanja ocjena učitelj uzima u obzir i redovito pisanje domaćih zadaća i ocjene koje se upisuju u bilješke.

**Učenici s posebnim potrebama:** Sukladno Pravilniku o osnovnoškolskom odgoju i obrazovanju učenika s teškoćama u razvoju učenik s posebnim potrebama svladava nastavni program prema utvrđenoj razini teškoće, odnosno prema redovnom nastavnom programu uz primjenu individualiziranih postupaka ili prema prilagođenom programu. Prilagođeni program iz članka 4. ovog pravilnika je program primjeren osnovnim karakteristikama teškoće u djeteta, a u pravilu pretpostavlja smanjivanje intenziteta i ekstenziteta pri izboru nastavnih sadržaja obogaćenih specifičnim metodama, sredstvima i pomagalima. Ispitivanje, kao i ostali postupci, ovisi o učenikovim sposobnostima i mogućnostima i mogućim načinima komuniciranja i izražavanja (usmeno, pismeno, gestovno, izradbom nekog rada i slično). Načini i oblici provjeravanja bit će primjereni učeniku i njegovim specifičnostima, djelovat će afirmativno i poticajno na učenike, kako bi kvalitetno iskoristili očuvane sposobnosti, i razvili nove.

**Elementi vrednovanja za prvi i drugi razred:**

• Slušanje s razumijevanjem

• Govorenje

Napomena: *čitanje* (prepoznavanje grafijskog oblika riječi) i *pisanje* (preslikavanje riječi) vježbaju se i opisno prate.

**Elementi vrednovanja za treći i četvrti razred:**

• Slušanje s razumijevanjem

• Čitanje s razumijevanjem

• Govorenje

• Pisanje

Jezične zakonitosti sastavni su dio usmenog i pisanog izražavanja te se ovladanost njima može vrednovati zasebno (formativno), a ocjenjuju se integrirano (sumativna procjena).

U toku godine učenike će se pratiti formativno putem raznovrsnih načina vrednovanja: rubrike, anegdotske zabilješke, učeničke mape, ciljana propitivanja za provjeru razumijevanja, promatranje učitelja, kviz, igranje uloga, domaće zadaće, kraće pisane provjere znanja, pisanje diktata, opažanja učenika tijekom individualnog rada ili rada u skupinama, rasprave u skupinama, samovrednovanje i vršnjačko vrednovanje i slično.

Kod vrednovanja u rubrikama: „Slušanje s razumijevanjem“ i „Čitanje s razumijevanjem“ tekst podrazumijeva sve proizvode jezične upotrebe – govorni, pisani, vizualni ili multimodalni.

Multimodalni tekstovi kombiniraju jezik s drugim sustavima komuniciranja kao što su tiskani ili digitalni tekst, vizualna pomagala te zvučna ili govorna riječ. Ovisno o godini učenja i poučavanja ishoda, tekstovi se razlikuju po dužini i složenosti.

Broj riječi koji definira dužinu teksta razlikuje se u receptivnim i produktivnim djelatnostima.

U prvom polugodištu prvog razreda osnovne škole učitelj prati učenikova postignuća (opisno ocjenjivanje u rubriku s lijeve strane), ali ga ne ocjenjuje brojčano, nego ga odgojno-obrazovnim postupcima i mjerama potiče i priprema na vrednovanje i ocjenjivanje njegovih postignuća i ocjenjivanje njegova uspjeha u daljnjem školovanju. Tijekom cijelog prvog i drugog razreda ocjenjuju se SAMO DJELATNOST RAZUMIJEVANJA SLUŠANJEM I GOVORENJA. DJELATNOST PISANJA I ČITANJA SE NE OCJENJUJE BROJČANO/SUMATIVNO.

Čitanje se u prvom razredu ne ocjenjuje nego formativno prati, što podrazumijeva prepoznavanje grafijskog oblika riječi. Učenici pamte kako riječ u engleskom jeziku izgleda više negoli što mogu raščlaniti riječ na slova, posebno zato što se, za razliku od hrvatskoga, riječi ne izgovaraju kako se pišu.

Primjeri za čitanje:

Čitaju riječi s kartica (koje, na primjer pridružuju slikovnim karticama).

Čitaju riječi s ploče (na primjer učitelj na ploču piše 10 riječi, a učenici trebaju prepisati one riječi koje učitelj izgovori; napomena: aktivnost uključuje djelatnost pisanja, ali njome se primarno provjerava čitanje - prepoznavanje grafijskog oblika riječi).

Čitaju riječi i kratke rečenice u udžbeniku u radnoj bilježnici i drugim radnim materijalima (kratke se rečenice ne čitaju naglas nego je glavni smisao razumijevanje pročitanoga).

Čitaju slikopriče - tekst u kojem je dio riječi zamijenjen sličicom.

Čitaju riječi uz kratke i jednostavne pjesme.

Djelatnost pisanja se u prvom i drugom razredu ne ocjenjuje nego formativno prati, što podrazumijeva da učenici prepisuju (preslikavaju) slova engleske abecede, posebice ona koja ne postoje u hrvatskoj abecedi: Q, W, X, Y.

Primjeri za pisanje:

Prepisuju (preslikavaju) riječi – na primjer učestale riječi, riječi u formatu popisa za kupovinu, popisa želja za darove, popisa sastojaka za čarobni napitak i slično.

Prepisuju (preslikavaju) kratke rečenice - na primjer rođendanska čestitka, blagdanska čestitka....

Prepisuju (preslikavaju) riječi i stvaraju kratke rečenice - na primjer opisi, pjesmice (mini poems)…

Stvaraju strip prepisujući riječi i kratke rečenice u oblačiće (likove može pripremiti učitelj, a mogu ih nacrtati i sami učenici).

Stvaraju slikovnicu na istom principu kao i strip.

**Pisane provjere**

Tijekom školske godine piše se više većih pismenih provjera znanja (sami broj određuje učitelj s obzirom na individualne potrebe i posebnosti pojedinog razreda) te po potrebi više kraćih provjera znanja (koje se ocjenjuju formativno). U PRVOM I DRUGOM RAZREDU DJELATNOST PISANJA SE NE OCJENJUJE.

Rezultati pisane provjere se upisuju u rubrike OVISNO O DJELATNOSTI KOJA SE TESTIRA prema bodovnoj skali za pisane provjere :

odličan – 90-100%

vrlo dobar – 80-89%

dobar - 65-79%

dovoljan – 50-64%

nedovoljan - manje od 50%

**Uvodno ili inicijalno provjeravanje**

Svako se inicijalno provjeravanje mora napraviti i provesti do kraja 2. tjedna od početka nastavne godine, a pisane inicijalne provjere ne ubrajaju se u broj planiranih pisanih provjera. Unosi se bodovno stanje ili postotak ili ocjena u zagradi u rubriku za bilješke. Predmetni nastavnici zadržavaju pravo hoće li i u kojem razredu će dati inicijalni test.

**1. RAZRED**

|  |  |
| --- | --- |
| **Slušanje s razumijevanjem** | Pjesmice, recitacije, jezične igre, TPR ( pokazati razumijevanje uputa za rad, osnovnih riječi i izraza ). Povezivati vizualni i slušni sadržaj. |
| **Govorenje** | Pomoću slikovnih kartica pitati riječi iz lekcija. Učenici usmeno reagiraju na verbalne i neverbalne poticaje kratkim izričajima. |

|  |  |  |
| --- | --- | --- |
|  | Slušanje s razumijevanjem | Govorenje |
| Odličan | Učenik razumije gotovo sve riječi, izraze i upute. Samostalno odgovara na postavljena pitanja, logički zaključuje i uspješno povezuje slikovne i slušne sadržaje. Obrađeno gradivo u cijelosti razumije i lako prenosi na osobne situacije. Brzo uočava jezične zakonitosti i lako ih primjenjuje. | Učenik je izrazito komunikativan, lako se i tečno samostalno izražava. Ima pravilan izgovor i izrazito razvijen smisao za intonaciju. Povezuje sliku i izgovor. Na pitanja odgovara punim rečenicama, opisuje precizno i točno. Brzo uočava i primjenjuje jezične zakonitosti. Izuzetno lako verbalno uzvraća na verbalne i neverbalne poticaje. |
| Vrlo dobar | Učenik razumije većinu riječi, izraza i naredbi. Odgovara uspješno na većinu pitanja i povezuje pojmove uz minimalnu pomoć učitelja. Uspješno povezuje vizualne i auditivne jezične sadržaje uz manje pogreške. | Učenik je komunikativan i većinom pravilno govori uz manje nesigurnosti, koje brzo uočava i ispravlja. Trudi se pravilno reproducirati nove sadržaje. Na verbalne i neverbalne poticaje reagira primjerenom brzinom. |
| Dobar | Učenik razumije određene riječi, izraze i naredbe. Nesamostalan je u radu, a zbog težeg povezivanja slikovnog i slušnog sadržaja potrebna mu je stalna pomoć učitelja. | Učenik ima poteškoća u izgovoru specifičnih glasova engleskog jezika jer ne uočava razliku u odnosu na hrvatski jezik. Vokabular je skroman, a izražavanje i odgovaranje uz čestu pomoć učitelja. Izražava se uglavnom na poticaj, uz dosta pogrešaka. |
| Dovoljan | Učenik koristi minimalni fond riječi i ne razumije većinu pitanja, uputa ili naredbi. Ne povezuje slikovni i slušni sadržaj, nesamostalan je u radu i potpuno se oslanja na pomoć učitelja i ostalih učenika. | Učenik nepravilno i teško izgovara riječi uz izraženu sporost i nesigurnost. Sposoban je odgovoriti samo na vrlo jednostavna pitanja, yes/no odgovorima. U radu se oslanja na druge učenike. Potrebna je stalna pomoć i poticaj učitelja. Učenik ne uočava specifičnost izgovora i intonacije. |
| Nedovoljan | Učenik ne prepoznaje riječi. Izražen je nedostatak najosnovnijeg vokabulara. Učenik ponavlja za modelom bez ikakvog razumijevanja. | Učenik je izrazito nesiguran u izražavanju i često griješi. Nije sposoban niti voljan sudjelovati u aktivnostima usmenog izražavanja i čitanja osnovnog vokabulara. Ima nepravilan izgovor, ne trudi se ispraviti pogreške. Izrazito pasivan i nezainteresiran, unatoč poticajima učitelja |

**2. RAZRED**

|  |  |
| --- | --- |
| **Slušanje s razumijevanjem** | Pjesmice, recitacije, jezične igre, TPR ( pokazati razumijevanje uputa za rad, osnovnih riječi i izraza ). Povezivati vizualni i slušni sadržaj. |
| **Govorenje** | Pomoću slikovnih kartica pitati riječi iz lekcija. Učenici usmeno reagiraju na verbalne i neverbalne poticaje kratkim izričajima. |

|  |  |  |
| --- | --- | --- |
|  | Slušanje s razumijevanjem | Govorenje |
| Odličan | Učenik pokazuje razumijevanje gotovo svih novih riječi, izraza i uputa. Samostalno odgovara na postavljena pitanja, logički zaključuje i uspješno povezuje slikovne i slušne sadržaje. Pokazuje razumijevanje obrađenog gradiva u cijelosti i lako ga prenosi na osobne situacije. Brzo uočava jezične zakonitosti i primjenjuje ih bez poteškoća. | Učenik je izrazito komunikativan, lako se i tečno samostalno izražava. Ima pravilan izgovor te povezuje izgovor i slikovni prikaz. Na pitanja odgovara punim rečenicama, opisuje precizno i točno. Brzo uočava i primjenjuje jezične zakonitosti. Izuzetno lako verbalno uzvraća na verbalne i neverbalne poticaje. |
| Vrlo dobar | Učenik pokazuje razumijevanje većine riječi, izraza i naredbi. Uspješno odgovara na većinu pitanja i povezuje pojmove uz minimalnu pomoć učitelja. Uspješno povezuje vizualne i auditivne jezične sadržaje uz manje pogreške. | Učenik je komunikativan i većinom pravilno govori uz manje nesigurnosti, koje brzo uočava i ispravlja. Trudi se pravilno reproducirati nove sadržaje. Na verbalne i neverbalne poticaje reagira primjerenom brzinom. |
| Dobar | Učenik pokazuje razumijevanje dijela određenih riječi, izraza i naredbi. Nesamostalan je u radu, a zbog težeg povezivanja slikovnog i slušnog sadržaja potrebna mu je stalna pomoć učitelja. | Učenik ima poteškoća u izgovoru specifičnih glasova engleskog jezika jer ne uočava razliku u odnosu na hrvatski jezik. Vokabular je skroman, a izražavanje i odgovaranje uz čestu pomoć učitelja. Izražava se uglavnom na poticaj, uz dosta pogrešaka. |
| Dovoljan | Učenik koristi minimalni fond riječi i ne pokazuje razumijevanje većine pitanja, uputa ili naredbi. Ne povezuje slikovni i slušni sadržaj, nesamostalan je u radu i potpuno se oslanja na pomoć učitelja i ostalih učenika. | Učenik nepravilno i teško izgovara riječi uz izraženu sporost i nesigurnost. Odgovara samo na vrlo jednostavna pitanja (yes/no odgovorima). U radu se oslanja na druge učenike. Potrebna je stalna pomoć i poticaj učitelja. Učenik nije sposoban uočiti specifičnost izgovora i intonacije. |
| Nedovoljan | Učenik ne prepoznaje riječi. Izražen je nedostatak najosnovnijeg vokabulara. Učenik ponavlja za modelom bez ikakvog razumijevanja. | Učenik je izrazito nesiguran u izražavanju i često griješi. Nije voljan sudjelovati u aktivnostima usmenog izražavanja i čitanja osnovnog vokabulara. Ima nepravilan izgovor, ne trudi se ispraviti pogreške. Izrazito pasivan i nezainteresiran, unatoč poticajima učitelja. |

**3. RAZRED**

|  |  |
| --- | --- |
| **Slušanje s razumijevanjem** | Pjesmice, recitacije, jezične igre, razumijevanje tekstova slušanjem, T / N zadaci, pitanja i odgovori . |
| **Čitanje s razumijevanjem** | Provjera čitanja, provjera razumijevanja pročitanog teksta. ( zadaci T / N, pitanja i odgovori, redoslijed događaja u priči. |
| **Govorenje** | Pomoću slikovnih kartica pitati riječi iz lekcija. Kratko odgovarati na govorne poticaje učitelja.  Odgovarati na pitanja o lekcijama i osobna pitanja.  Koristiti riječi i jezične strukture u prikladnom kontekstu.  Kratke dramatizacije po zadanom dijalogu ( svakodnevni jezik). |
| **Pisanje** | Pet ispita znanja u godini. U testovima su zadaci dopunjavanja, povezivanja riječi / rečenica koje se slažu, svrstavanje. |

|  |  |  |  |  |
| --- | --- | --- | --- | --- |
|  | Slušanje s razumijevanjem | Čitanje s razumijevanjem | Govorenje | Pisanje |
| Odličan | U potpunosti pokazuje razumijevanje osnovne poruke kratkog i jednostavnog teksta poznate tematike (pri slušanju) u gotovo svim aktivnostima. Samostalno odgovara na pitanja (yes/no), povezuje upute sa radnjama i slikovnim prikazima. Griješi rijetko te eventualne greške sam ispravlja. | U potpunosti pokazuje razumijevanje osnovne poruke kratkog i jednostavnog teksta poznate tematike u gotovo svim aktivnostima. Samostalno odgovara na pitanja razumijevanja (yes/no, who?) te tečno ponavlja ključne rečenice iz teksta pritom oponašajući intonaciju. Griješi rijetko te eventualne greške sam ispravlja. | Samostalno razmjenjuje naučene i vlastite rečenice s drugom osobom postavljajući vlastita (jednostavna) i naučena pitanja i dajući vlastite i naučene odgovore (yes/no, who?). Vokabular je usvojio u potpunosti, a u izražavanju je samostalan s elementima kreativnosti. Prepoznaje priliku za preuzimanje riječi te mu uglavnom nije potrebna potpora učitelja. Eventualne greške brzo uočava i sam ispravlja. | Uz rijetke pogreške zapisuje riječi i rečenice koje proizlaze iz aktivnosti. Od naučenih elemenata samostalno stvara nove rečenice. Greške uglavnom uočava sam, a ispravlja ih u potpunosti samostalno. |
| Vrlo dobar | Uz povremenu pomoć pokazuje razumijevanje osnovne poruke kratkog i jednostavnog teksta poznate tematike (pri slušanju) u gotovo svim aktivnostima. Uz povremenu pomoć odgovara na pitanja (yes/no), povezuje upute sa radnjama i slikovnim prikazima. Ponekad griješi, no eventualne greške sam ispravlja. | Uz povremenu pomoć pokazuje razumijevanje osnovne poruke kratkog i jednostavnog teksta poznate tematike u gotovo svim aktivnostima. Uz povremenu pomoć odgovara na pitanja razumijevanja (yes/no, who?) te ponavlja ključne rečenice iz teksta.Uz povremene pogreške uspješno povezuje pisani i izgovoreni oblik riječi prilikom čitanja s razumijevanjem. Ponekad griješi, no greške sam ispravlja. | Uz povremenu pomoć razmjenjuje naučene i vlastite rečenice s drugom osobom postavljajući vlastita (jednostavna) i naučena pitanja i dajući vlastite i naučene odgovore (yes/no, who?). Većinu vokabulara je usvojio, a u izražavanju je uglavnom samostalan. Prepoznaje priliku za preuzimanje riječi te eventualne greške brzo uočava i sam ispravlja. | Uz povremene pogreške zapisuje riječi i rečenice koje proizlaze iz aktivnosti. Od naučenih elemenata, uz povremenu pomoć učitelja, samostalno stvara nove rečenice. Greške ispravlja samostalno, no potrebno mu je na njih skrenuti pažnju. |
| Dobar | Uz čestu pomoć pokazuje razumijevanje osnovne poruke kratkog i jednostavnog teksta poznate tematike (pri slušanju) u manje zahtjevnim aktivnostima.Uz česte pogreške odgovara na pitanja (yes/no), povezuje zvučne upute s radnjama ili slikovnim prikazima. U radu mu je često potrebna potpora učitelja. | Uz čestu pomoć pokazuje razumijevanje osnovne poruke kratkog i jednostavnog teksta poznate tematike u manje zahtjevnim aktivnostima. Uz česte pogreške odgovara na pitanja (yes/no) te češće reagira neverbalno nego verbalno. Uz česte greške povezuje pisani i izgovoreni oblik riječi te mu je u radu često potrebna potpora učitelja. | Uz čestu pomoć razmjenjuje lakše rečenice s drugom osobom postavljajući naučena pitanja i dajući naučene odgovore. Vokabular je skroman, a izražavanje i odgovaranje uz čestu pomoć učitelja. Izražava se uglavnom na poticaj te uz čestu pomoć učitelja. Ima poteškoća u izgovoru specifičnih glasova engleskog jezika jer ne uočava razliku u odnosu na hrvatski jezik. Rijetko se sam ispravlja jer teško uočava pogreške. | Uz čestu pomoć piše jednostavne rečenice na temelju aktivnosti koje su više strukturirane. Kod zapisivanja riječi i rečenica griješi u slovima s manje jasnom vezom na hrvatskom i engleskom jeziku. |
| Dovoljan | I uz stalnu pomoć samo djelomično pokazuje razumijevanje osnovne poruke kratkog i jednostavnog teksta poznate tematike (pri slušanju), no tek nakon pojednostavljenja i dodatnog objašnjenja. Sudjeluje samo u dijelu aktivnosti zbog nedovoljno usvojenog vokabulara. Uz puno grešaka odgovara na jednostavna pitanja (yes/no), teško prati upute te povezuje slikovne prikaze s radnjama. Potrebna mu je stalna potpora učitelja. | I uz stalnu pomoć samo djelomično pokazuje razumijevanje osnovne poruke kratkog i jednostavnog teksta poznate tematike nakon dodatnih pojašnjenja i pojednostavljenja. Uz stalne pogreške odgovara na manji dio pitanja razumijevanja pročitanog (yes/no, who?) slijedom nedovoljno usvojenog vokabulara. Potrebna mu je stalna potpora učitelja u radu. | Uz stalnu pomoć razmjenjuje lakše rečenice s drugom osobom postavljajući naučena pitanja i dajući naučene odgovore. Vokabular je bazičan, a izražavanje i odgovaranje uz stalnu pomoć učitelja. Izražava se isključivo na poticaj te uz stalnu pomoć učitelja. Ima poteškoća u izgovoru specifičnih glasova engleskog jezika jer ne uočava razliku u odnosu na hrvatski jezik. Greške ne uočava niti ispravlja. | Uz stalnu pomoć piše jednostavne rečenice na temelju aktivnosti koje su u potpunosti strukturirane. Kod zapisivanja riječi i rečenica griješi u slovima s jasnom kao i manje jasnom vezom na hrvatskom i engleskom jeziku. Greške ne uočava, a kod ispravljanja mu je potrebna stalna pomoć učitelja. |
| Nedovoljan | Niti uz stalnu potporu i pomoć učitelja ne pokazuje razumijevanje ključne poruke kratkog i jednostavnog teksta niti nakon pojednostavljenja i dodatnog objašnjenja. Iako ima stalnu potporu, većinu uputa ne razumije niti može povezati slikovne prikaze s uputama ili radnjama slijedom nepoznavanja bazičnog vokabulara. U radu je potpuno nesamostalan te ne pokazuje interes za predmet. | Niti uz stalnu potporu i pomoć učitelja ne pokazuje razumijevanje ključne poruke kratkog i jednostavnog teksta niti nakon pojednostavljenja i dodatnog objašnjenja. Iako ima stalnu potporu, ne uspijeva spojiti pisani i izgovoreni oblik riječi. Vokabular je usvojio u manjem dijelu što onemogućava razumijevanje. Uz potporu i stalne greške odgovara tek na poneko pitanje razumijevanja te ne pokazuje interes za predmet. | Čak ni uz stalnu pomoć učitelja ne uspijeva razmijeniti vrlo jednostavne rečenice s drugom osobom. Vokabular je nedostatan te dodatno onemogućava produkciju. Ne uspijeva se izraziti niti na poticaj učitelja te uz stalnu potporu. Velik broj grešaka čini poruku nerazumljivom. | Ne uspijeva zapisati riječi i rečenice unatoč stalnoj pomoći učitelja i aktivnostima koje su u potpunosti strukturirane. Greške ne uočava niti ih ispravlja unatoč pomoći učitelja. |

**4. RAZRED**

|  |  |
| --- | --- |
| **Slušanje s razumijevanjem** | Pjesmice, recitacije, jezične igre, razumijevanje tekstova slušanjem, T / N zadaci, pitanja i odgovori . |
| **Čitanje s razumijevanjem** | Provjera čitanja, provjera razumijevanja pročitanog teksta. ( zadaci T / N, pitanja i odgovori, redoslijed događaja u priči. |
| **Govorenje** | Pomoću slikovnih kartica pitati riječi iz lekcija. Kratko odgovarati na govorne poticaje učitelja.  Odgovarati na pitanja o lekcijama i osobna pitanja.  Koristiti riječi i jezične strukture u prikladnom kontekstu.  Kratke dramatizacije po zadanom dijalogu ( svakodnevni jezik). |
| **Pisanje** | Pet ispita znanja u godini. U testovima su zadaci dopunjavanja, povezivanja riječi / rečenica koje se slažu, svrstavanje. |

|  |  |  |  |  |
| --- | --- | --- | --- | --- |
|  | Slušanje s razumijevanjem | Čitanje s razumijevanjem | Govorenje | Pisanje |
| Odličan | U potpunosti razumije pitanja, upute te glavnu poruku kratkoga i jednostavnoga teksta poznate tematike pri slušanju. Kreativno i samostalno primjenjuje naučeno. Greške su rijetke te ih samostalno ispravlja. | U potpunosti razumije glavnu poruku kratkoga i jednostavnoga teksta poznate tematike.  Samostalno dolazi do značenja novih riječi i fraza logičkim zaključivanjem. | Samostalno govori većinu teksta, povezuje elemente teksta, opisuje, predstavlja i prepričava vrlo kratak i jednostavan tekst poznate tematike na temelju predloška.  U potpunosti usvojio obrađeni vokabular; tečno i samostalno sastavlja rečenicebazirane na obrađenom vokabularu. Točno i potpunim odgovorima odgovara na postavljena pitanja. Prepoznaje priliku za preuzimanje riječi. Sudjeluje u vrlo kratkome i jednostavnome razgovoru postavljajući vlastita pitanja i odgovarajući vlastitim odgovorima. | Samostalno i uz manje greške piše jednostavne rečenice. Po uputama učitelja i uz detaljan predložak, a uz manje greške piše vrlo kratak i jednostavan tekst poznate tematike. |
| Vrlo dobar | Uz povremenu pomoć u većem dijelu aktivnosti pokazuje razumijevanje vrlo kratkoga i jednostavnoga teksta poznate tematike pri slušanju te navodi ključnu informaciju iz njega. Ponekad griješi, no uglavnom samostalno ispravlja greške. | Uz povremenu pomoć u većem dijelu aktivnosti pokazuje razumijevanje vrlo kratkoga i jednostavnoga teksta poznate tematike pri čitanju te navodi ključnu informaciju iz njega. Samostalno ponavlja i izgovara jednostavne rečenice odgovarajućom intonacijom. Ponekad griješi, no uglavnom samostalno ispravlja greške. | Uz povremenu pomoć govori većinu teksta, povezuje elemente teksta, opisuje, predstavlja i prepričava vrlo kratak i jednostavan tekst poznate tematike na temelju predloška.  U potpunosti usvojio obrađeni vokabular i s manjim greškama sastavlja rečenice bazirane na obrađenom vokabularu.  Potpunim odgovorom, s malo grešaka, odgovara na postavljena pitanja.  Sudjeluje u vrlo kratkome i jednostavnome razgovoru postavljajući naučena i vlastita pitanja i odgovarajući naučenim i vlastitim odgovorima. | Uz povremenu potporu učitelja i uz manje greške piše jednostavne rečenice. Po uputama učitelja i uz detaljan predložak, a uz povremene greške piše vrlo kratak i jednostavan tekst poznate tematike. |
| Dobar | Uz čestu pomoć u dijelu aktivnosti pokazuje razumijevanje vrlo kratkoga i jednostavnoga teksta poznate tematike pri slušanju te navodi ključnu informaciju iz njega.  Razumije osnovne riječi i poznate fraze koje se tiču njih samih i njihove neposredne okoline kada sugovornik govori sporo i razgovijetno. | Uz čestu pomoć u dijelu aktivnosti pokazuje razumijevanje vrlo kratkoga i jednostavnoga teksta poznate tematike pri čitanju te navodi ključnu informaciju iz njega. Uz čestu pomoć ponavlja i izgovara jednostavne rečenice odgovarajućom intonacijom.  Prepoznaje poznata imena, riječi i jednostavne rečenice ( na plakatima,  prospektima, karticama...) | Uz čestu pomoć govori većinu teksta, povezuje elemente teksta, opisuje, predstavlja i prepričava vrlo kratak i jednostavan tekst poznate tematike na temelju predloška.  Djelomično usvojio obrađeni vokabular i uz pomoć učitelja sastavlja rečenice bazirane na obrađenom vokabularu. Sudjeluje u vrlo kratkome i jednostavnome razgovoru poznate tematike postavljajući naučena i dio vlastitih pitanja i odgovarajući kratkim naučenim i vlastitim odgovorima te uz čestu pomoć oblikuje vlastite jednostavne odgovore i prepoznaje priliku za preuzimanje riječi. | Uz čestu pomoć i sviše pogrešaka piše jednostavne rečenice.  Uz čestu pomoć i s više pogrešaka piše (po detaljnom predlošku) vrlo kratak i jednostavan tekst poznate tematike. |
| Dovoljan | Uz stalnu pomoć u dijelu aktivnosti pokazuje razumijevanje vrlo kratkoga i jednostavnoga teksta poznate tematike pri slušanju. Osnovnu informaciju razumije tek nakon pojašnjenja i pojednostavljenja.  Ima poteškoća u razumijevanju riječi, osnovnih fraza, uputa učitelja. | Tekstove teško razumije čak i uz potporu učitelja, a nakon uputa, pojednostavljenja i dodatnih objašnjenja. Treba ga stalno poticati i pomagati mu. Ne razumije ključnu poruku ni informaciju iz teksta niti uz potporu. | Govori mali dio teksta uz stalnu potporu učitelja i predložak. Dijelove teksta ne može povezati u cjelinu niti uz pomoć i detaljne upute.  Usvojio mali dio obrađenog vokabulara. Nije u stanju samostalno sastavljati rečenice, može pravilno ponoviti po modelu. Ima poteškoća u razumijevanju pitanja te na njih odgovara isključivo uz pomoć učitelja. Teško sudjeluje u vrlo kratkom i jednostavnom razgovoru postavljajući vrlo kratka, naučena pitanja i odgovarajući samo naučenim odgovorima (yes/no). | Uz stalnu potporu učitelja i s puno grešaka piše jednostavne rečenice. Niti uz potporu učitelja i detaljan predložak ne piše vrlo kratak i jednostavan tekst poznate tematike. |
| Nedovoljan | Ne razumije riječi, osnovne fraze i upute učitelja niti uz stalnu potporu. Glavnu poruku teksta ne razumije niti nakon pojednostavljenja. Ne pokazuje interes za predmet. | Ne razumije pisane sadržaje te ne pronalazi ključnu poruku teksta čak niti uz stalnu potporu učitelja, pojašnjenja i pojednostavljenja. Ne pokazuje interes za predmet. | Nedovoljno usvojio obrađeni vokabular. Ne pokazuje suradničke odnose na nastavi. Ne odgovara na pitanja niti ih postavlja čak i uz pomoć učitelja. | Niti uz pomoć učitelja ne uspijeva napisati jednostavne rečenice. Stalne pogreške onemogućavaju razumijevanje napisanog. Niti uz potporu učitelja i detaljan predložak ne piše vrlo kratak i jednostavan tekst poznate tematike. |